# **JAVNI POZIV ZA PRIJAVU STRUČNJAKA ZA IZRADU SADRŽAJA ZA POTREBE PORTALA ZA DIGITALNO OBRAZOVANJE I TEHNOLOGIJE U NASTAJANJU**

Napomena

Uporaba imenica (stručnjak, učitelj, nastavnik, kandidat) u tekstu podrazumijeva i osobe ženskog i muškog spola, dakle: stručnjak/stručnjakinja, učitelj/učiteljica, nastavnik/nastavnica, kandidat/kandidatkinja.

# **1. Svrha javnog poziva**

Ovim javnim pozivom pozivaju se autori koji su stručnjaci iz područja obrazovanja, digitalnih i informacijskih tehnologija u Republici Hrvatskoj, na prijavu za izradu sadržaja za Portal za digitalno obrazovanje i tehnologije u nastajanju (u daljnjem tekstu Portal).

Sadržaji koje će autori izrađivati obuhvaćaju teme iz područja digitalnog obrazovanja, primjene tehnologija u nastavi, umjetne inteligencije u obrazovanju, profesionalni razvoj, inovativni pedagoški pristupi, sistemsko inženjerstvo, kibernetička sigurnost te ostale teme koje će biti dogovorene s Uredništvom Portala. Sadržaji trebaju biti izrađeni prema uputama Uredništva Portala.

Uz neke sadržaje, prema dogovoru s Uredništvom Portala, autori će trebati dostaviti i dodatne materijale uz sadržaj: fotografije, video isječke, ilustracije, grafikone, animacije, screenshotove i slično. Formati tih dodatnih materijala navedeni su u uputama za autore. Za dostavljene dodatne sadržaje, obavezno je urediti prava na korištenje istih prije predaje jer CARNET ne odgovora za eventualne povrede autorskog i srodnih prava od strane autora.

Izrađeni sadržaji objavit će se na Portalu za digitalno obrazovanje i tehnologije u nastajanju, koji će služiti kao središnje mjesto za informiranje, edukaciju i razmjenu iskustava o primjeni digitalnih tehnologija u obrazovanju. Portal će biti namijenjen nastavnicima, profesorima, studentima, znanstvenicima, gospodarstvenicima te svim ostalim osobama zainteresiranim za područje digitalnog obrazovanja i tehnologija. Izrađeni sadržaji moraju biti odobreni od strane Uredništva do kraja 2025. godine.

# **2. Teme i formati sadržaja koje će izrađivati stručnjaci**

## **2.1. Teme sadržaja**

Teme sadržaja članaka odabiru i predlažu autori prema popisu koji uključuje, ali se ne ograničava na sljedeće teme:

* Inovacije u pedagogiji visokog obrazovanja (AI, VR/AR, gamifikacija, IoT, robotika, blockchain, analitika učenja, metaverzum, digitalni identitet)
* Suradničko i problemsko učenje (digitalni obrazovni sadržaj, obrnuta učionica, aktivno učenje, STEAM, dizajn prostora za učenje)
* Tehnološka rješenja (interaktivna ploča, simulacije, online laboratoriji, obrazovna multimedija, LMS, ITS, CVE, e-tutorstvo)
* Sveučilišta digitalnog doba (digitalna zrelost, mikro kvalifikacije, internacionalizacija, helpdesk, digitalna transformacija servisa)
* Profesionalni razvoj (jačanje digitalnih kompetencija, formalno i neformalno obrazovanje, suradnja i razmjena iskustava, praćenje trendova i istraživanja te alati i resursi za osobni razvoj)
* Otvorenost (otvoreno obrazovanje, otvorena znanost, otvoreni podaci, open source)
* Dobrobit, pravednost, inkluzija i održivost (digitalna inkluzija, asistivna tehnologija, univerzalni dizajn, podrška studentima s raznolikim obrazovnim potrebama, uključujući studente s invaliditetom i sve studente suočene s preprekama u pristupu obrazovanju)
* Politike i upravljanje (sigurnost, e-uprava, upravljanje podacima, rudarenje podataka)
* Partnerstvo znanost–industrija (zapošljivost, karijerno savjetovanje, start-upovi, suradnja s industrijom)
* Digitalna transformacija pisanja i izdavaštva (digitalno izdavaštvo, platforme, otvoreni pristup)
* Teme za doktorande i studente (digitalne kompetencije, osnaživanje studenata)
* Sistemske IT teme (IT podrška, administracija, sigurnost, cloud, GDPR, transformacija IT uloga u visokom obrazovanju)

Temu sadržaja predlaže autor, a Uredništvo Portala odobrava temu i format sadržaja.

## **2.2. Formati sadržaja**

Formati sadržaja obuhvaćaju sljedeće vrste tekstova:

* Autorski članak (900 do 1800 riječi)
* Recenzija digitalnog alata (900 do 1200 riječi)
* Intervju (900 do 1800 riječi)
* Članak IT tematike (900 do 1800 riječi)

Autor predlaže format, a Uredništvo Portala ga odobrava.

**Autorski članak** (900 do 1800 riječi)

**Autorski članak** je originalni tekst u kojem autor sustavno obrađuje određenu temu relevantnu za područje publikacije u kojoj objavljuje.

Svi autorski članci namijenjeni objavi na Portalu moraju biti napisani prema Uputama za pisanje autorskih članaka koje će autorima dostaviti CARNET.

Za objavu na našem Portalu autorski članak mora sadržavati:

* 1. **naslov**
  2. **sažetak** na hrvatskom i engleskom jeziku, opsega od 100 do 200 riječi po jeziku
  3. **sadržaj** podijeljen na:
     1. uvod
     2. opis, razradu i pregled rezultata
     3. zaključak
  4. **popis literature**
  5. **ključne riječi**
  6. **podatke o autoru**.

**Recenzija digitalnog alata** (900 do 1200 riječi)

Recenzija digitalnog alata podrazumijeva tekst u kojem se navode i opisuju glavne prednosti pojedinih digitalnih alata, odnosno stručni prikaz i ocjena digitalnog alata.

Sve recenzije digitalnog alata namijenjene objavi na Portalu moraju biti napisane prema Uputama za recenzente alata koje će autorima dostaviti CARNET.

Alati se biraju od strane recenzenata ili od strane CARNET-a po kriteriju njegove dokazane učinkovitosti u poboljšanju rezultata obrazovanja, kako kod školske tako i kod akademske zajednice. Iz svake recenzije mora biti jasno vidljivo na koji je način ta učinkovitost dokazana.

Uz svaku recenziju potrebno je priložiti najmanje tri fotografije ili prikaza ekrana alata (screenshota) alata, na kojima je vidljivo njegovo sučelje i prikaz glavnih funkcionalnosti pri čemu se takav sadržaj ne ubraja u broj riječi/kartica samog sadržaja.

**Intervju** (900 do 1800 riječi)

Intervju je strukturirani razgovor u kojem se kroz autorova pitanja i odgovore sugovornika dolazi do mišljenja, iskustva i kompetencija sugovornika na određenu temu važnu za područje publikacije.

Svi intervjui namijenjeni objavi na Portalu moraju biti napisani prema Uputama za pisanje intervjua koje će autorima dostaviti CARNET.

Svi intervjui namijenjeni objavi na Portalu moraju se sastojati od kraćeg uvoda te pitanja i sugovornikovih odgovora. U uvodu se u nekoliko rečenica obavezno mora objasniti povod razgovoru te se moraju predstaviti osnovni podaci o sugovorniku, s naglaskom na njegovim poslovnim rezultatima i uspjesima.

Intervju može biti vođen usmeno i snimljen pa kasnije transkribiran u tekst ili se sugovorniku pošalju pitanja pismenim putem te se zatraži njihove odgovore (tzv. elektronički intervju).

Uz svaki intervju, autor obavezno mora dostaviti minimalno jednu ili više fotografija intervjuirane osobe u visokoj rezoluciji, osim u slučajevima kad izostane na opravdani zahtjev intervjuirane osobe.

**Članak IT tematike (900 do 1800 riječi)**

Članak IT tematike podrazumijeva autorski tekst u kojem se opisuju sistemske teme kao što su IT podrška i transformacija IT uloga u visokom obrazovanju, ali i općenite teme poput administracije, sigurnosti, clouda, GDPR-a i sl. Primarna publika tih tekstova su sistem inženjeri na raznim ustanovama pa se podrazumijeva da takvi članci nude korisna i jednostavna rješenja koja im pomažu u svakodnevnom radu.

Članak IT tematike ne mora nužno sadržavati analizu i kritički osvrt već mu je u primarnom fokusu praktična primjena opisanih tema.

## **2.3. Kriteriji za izradu sadržaja**

Svi tekstovi moraju biti jasno, stručno i činjenično točno napisani, s jasno definiranim uvodom, razradom teme i zaključkom.

Svaki tekst mora imati minimalno 5 ključnih riječi (tagova).

Svi sadržaji moraju imati popis referenci i izvora.

Stil mora biti profesionalan, bez kolokvijalizama i osobnih anegdota.

Sadržaji moraju promicati inkluziju, multikulturalizam i društvenu pravdu.

Svi materijali (tekstovi, slike, grafike) moraju biti originalni ili s osiguranim pravima korištenja.

Sadržaji trebaju biti optimizirani za pretraživače (SEO).

Stručnjak je dužan redovito ažurirati sadržaj i implementirati povratne informacije naručitelja.

**2.4. Količina i dinamika isporuke**

Isporuka se odvija u fazama, prema dogovorenom vremenskom planu i prioritetima CARNET-a.

Svaka isporuka mora biti popraćena zapisnikom.

# **3. Stručnjaci za izradu sadržaja - autori**

## **3.1. Profil stručnjaka - autora**

Ovim javnim pozivom pozivaju se na suradnju zainteresirani stručnjaci/kinje koji će izrađivati sadržaje za Portal.

Pozivaju se sljedeći stručnjaci:

1. Stručnjak 1. Autor - 4 izvršitelja/ice
2. Stručnjak 2. Autor - 2 izvršitelja/ice
3. Stručnjak 3. Autor - 2 izvršitelja/ice
4. Stručnjak 4. Autor članka IT tematike - 2 izvršitelja/ice
5. Stručnjak 5. Recenzent digitalnih alata - 2 izvršitelja/ice

**Stručnjak 1. Autor** – 4 izvršitelja/ice: Posjeduje završen preddiplomski sveučilišni ili stručni studij iz relevantnog područja te ima minimalno dva (2) objavljena stručna i/ili popularno-znanstvena autorska članka u ulozi autora ili ko-autora.

**Stručnjak 2. Autor** – 2 izvršitelja/ice: Ima završen diplomski sveučilišni ili stručni diplomski studij i minimalno dva (2) objavljena stručna i/ili popularno-znanstvena autorska članka u ulozi autora ili ko-autora.

**Stručnjak 3. Autor** – 2 izvršitelja/ice: Završio je doktorski studij te ima objavljena minimalno dva (2) stručna i/ili popularno-znanstvena autorska članka u ulozi autora ili ko-autora..

**Stručnjak 4. Autor članka IT tematike** – 2 izvršitelja/ice: Stručnjak je u području informacijskih tehnologija, ima najmanje 2 godine radnog iskustva u IT području, u privatnom i/ili javnom sektoru i minimalno dva (2) objavljena stručna i/ili popularno-znanstvena autorska članka u ulozi autora ili ko-autora.

**Stručnjak 5. Recenzent digitalnih alata** – 2 izvršitelja/ice: Upoznat je sa digitalnim alatima relevantnim za obrazovni i istraživački sektor te ima minimalno dva (2) objavljena stručna i/ili popularno-znanstvena autorska članka u ulozi autora ili ko-autora.

## **3.2. Opis posla svih stručnjaka**

Zadaće stručnjaka 1. - 5. obuhvaćaju sljedeće aktivnosti:

* Analizirati postojeće sadržaje i literaturu iz područja za koje je stručnjak zadužen na hrvatskom i engleskom jeziku.
* Izraditi sadržaje prema dogovorenim temama i strukturama koje će definirati naručitelj.
* Izrađivati sadržaje u tekstualnom obliku, prema vremenskom planu i uputama koje će utvrditi osoba koju imenuje naručitelj.
* Doraditi, ispraviti i oblikovati isporučeni sadržaj, prema uputama recenzenta i naručitelja, sve do finalnog odobrenja Uredništva.
* Redovito izvještavati osobu koju imenuje naručitelj o dinamici izrade sadržaja i komunicirati nejasnoće.
* Dostaviti sadržaj, u tekstualnom obliku, u definiranom roku, na definiranom mjestu i prema dogovorenoj dinamici isporuke.
* Stručnim i metodičkim znanjima doprinijeti kvaliteti sadržaja.

**Opis posla stručnjaka 1.**

Stručnjak 1., autor, zadužen je za samostalno predlaganje tema, istraživanje i izradu autorskih članaka te pripremu i obradu intervjua s osobama od značaja i inspiracije za područja digitalnog obrazovanja, tehnologije i znanosti. Autor pri odabiru tema aktivno koristi smjernice i popis ranije navedenih tematskih područja, a sve sadržaje izrađuje u skladu s formalnim i sadržajnim uputama Uredništva Portala, poštujući najnovije znanstvene i stručne spoznaje te osiguravajući kvalitetu, točnost i vjerodostojnost informacija. Tijekom rada stručnjak surađuje i komunicira s odgovornom osobom iz Uredništva Portala radi osiguravanja relevantnosti i usklađenosti sadržaja s uredničkim kriterijima.

Minimalan broj sadržaja koje stručnjak mora moći isporučiti unutar ugovora su dva sadržaja, od čega je jedan sadržaj obavezno autorski članak, dok se drugi dogovara izravno s Naručiteljem (drugi sadržaj može biti autorski članak ili intervju).

**Opis posla stručnjaka 2.**

Stručnjak 2., autor, zadužen je za samostalno predlaganje tema, istraživanje i izradu autorskih članaka te pripremu i obradu intervjua s osobama od značaja i inspiracije za područja digitalnog obrazovanja, tehnologije i znanosti. Autor pri odabiru tema aktivno koristi smjernice i popis ranije navedenih tematskih područja, a sve sadržaje izrađuje u skladu s formalnim i sadržajnim uputama Uredništva Portala, poštujući najnovije znanstvene i stručne spoznaje te osiguravajući kvalitetu, točnost i vjerodostojnost informacija. Tijekom rada stručnjak surađuje i komunicira s odgovornom osobom iz Uredništva Portala radi osiguravanja relevantnosti i usklađenosti sadržaja s uredničkim kriterijima.

Minimalan broj sadržaja koje stručnjak mora moći isporučiti unutar ugovora su dva sadržaja, od čega je jedan sadržaj obavezno autorski članak, dok se drugi dogovara izravno s Naručiteljem (drugi sadržaj može biti autorski članak ili intervju).

**Opis posla stručnjaka 3.**

Stručnjak 3., autor, zadužen je za samostalno predlaganje tema, istraživanje i izradu autorskih članaka te pripremu i obradu intervjua s osobama od značaja i inspiracije za područja digitalnog obrazovanja, tehnologije i znanosti. Autor pri odabiru tema aktivno koristi smjernice i popis ranije navedenih tematskih područja, a sve sadržaje izrađuje u skladu s formalnim i sadržajnim uputama Uredništva Portala, poštujući najnovije znanstvene i stručne spoznaje te osiguravajući kvalitetu, točnost i vjerodostojnost informacija. Tijekom rada stručnjak surađuje i komunicira s odgovornom osobom iz Uredništva Portala radi osiguravanja relevantnosti i usklađenosti sadržaja s uredničkim kriterijima.

Minimalan broj sadržaja koje stručnjak mora moći isporučiti unutar ugovora su dva sadržaja, od čega je jedan sadržaj obavezno autorski članak, dok se drugi dogovara izravno s Naručiteljem (drugi sadržaj može biti autorski članak ili intervju).

**Opis posla stručnjaka 4.**

Stručnjak 4., Autor članka IT tematike, zadužen je za istraživanje, osmišljavanje i izradu članaka iz područja informacijskih tehnologija, s posebnim naglaskom na teme relevantne za sistemsko inženjerstvo, suvremene tehnološke inovacije i njihovu primjenu u visokom obrazovanju i znanstveno-istraživačkom okruženju. Ključne dužnosti stručnjaka uključuju samostalno, i u suradnji s Uredništvom Portala, identificiranje aktualnih i relevantnih tema iz IT sektora za potrebe ciljanih skupina korisnika te izradu stručnih, jasno strukturiranih i znanstveno utemeljenih članaka koji se temelje na relevantnim izvorima i dobrim praksama.

Izrađene sadržaje stručnjak treba prilagoditi primarnoj ciljanoj publici, odnosno djelatnicima visokih učilišta, kao i sekundarnim skupinama kao što su znanstveno-istraživačka zajednica, EdTech industrija, gospodarstvo, studenti, kreatori politika, entuzijasti i šira javnost.

Od stručnjaka se očekuje aktivno praćenje novosti i trendova u području digitalnog obrazovanja i tehnologija te iniciranje i razvoj novih tema i formata; usku suradnju i komunikaciju s osobom iz Uredništva Portala i recenzentima radi osiguravanja kvalitete i vjerodostojnosti članaka. Također se od stručnjaka očekuje prilagodba sadržaja prema povratnim informacijama Uredništva i recenzenata.

Minimalan broj sadržaja koje stručnjak mora moći isporučiti unutar ugovora su dva sadržaja, odnosno dva članka IT tematike.

**Opis posla stručnjaka 5.**

Stručnjak 5., Recenzent digitalnih alata, zadužen je za istraživanje digitalnih alata te osmišljavanje i izradu recenzija o digitalnim alatima namijenjenim ciljanoj publici Portala. U okviru ovog posla, stručnjak sustavno prikuplja i analizira informacije o digitalnim alatima, provodi testiranja funkcionalnosti, koristi relevantne izvore i primjere iz prakse te rezultate prikazuje jasno i objektivno, u skladu sa smjernicama i kriterijima Uredništva Portala (raspisanim u Uputama za autore). Recenzije prilagođava ciljanoj publici (opisanoj u prvom poglavlju). Stručnjak prati najnovije trendove u polju digitalnih alata, inicira prijedloge za evaluaciju alata, sudjeluje u stvaranju popratnih materijala te u bliskoj suradnji s Uredništvom i ostalim članovima tima osigurava vjerodostojnost i kvalitetu svake recenzije, uključujući i nužne prilagodbe temeljem povratnih informacija.

Minimalan broj sadržaja koje stručnjak mora moći isporučiti unutar ugovora su dva sadržaja, odnosno dvije recenzije digitalnih alata.

Konačni plan rada i rokovi važni za izvršenje posla utvrdit će se na početnim sastancima stručnjaka/inje i CARNET-a, a utvrđeni rokovi će biti obvezujući.

**3.3. Praćenje i suradnja**

Autor sadržaja je dužan kontinuirano surađivati s naručiteljem, sudjelovati na inicijalnim i redovitim sastancima te omogućiti uvid u tijek izrade sadržaja.

Naručitelj ima pravo davati komentare i zahtijevati izmjene u definiranim rokovima.

Sve aktivnosti, komunikacija i dokumentacija moraju biti na hrvatskom jeziku i latiničnom pismu.

# **4. Komunikacija**

Stručnjak komunicira s osobom koju ovlasti naručitelj. Komunikacija se odvija na radnim sastancima i/ili promptno telefonski i elektroničkom poštom. Isporuka izrađenih materijala odvijat će se elektroničkom poštom u obliku datoteka odgovarajućih formata. Formate datoteka odredit će naručitelj.

# **5. Korištenje intelektualnog vlasništva**

Autor odgovara moralno i pravno u poštivanja tuđeg autorskog prava i garantira da je isporučeni sadržaj isključivo njegovo autorsko djelo, originalno i bez plagijata.

Autor je dužan ugovorom za CARNET zasnovati isključivo neograničeno sadržajno, vremenski i prostorno pravo iskorištavanja autorskog djela.

CARNET zadržava pravo prerađivati izrađeno i isporučeno djelo bez naknadnih pristanaka predmetnih stručnjaka.

U slučaju bilo kakvih sporova proizašlih iz autorskih i srodnih prava korištenih u izrađenim sadržajima autori preuzimaju odgovornost u cijelosti. Autor se obvezuje u slučaju da CARNET pretrpi štetu na temelju neovlaštenog korištenja autorskih prava istu nadoknaditi CARNET-u sukladno odredbama Zakona o obveznim odnosima.

## **5.1. Jamstvo i održivost**

Stručnjak jamči za sadržajnu točnost i ispravnost isporučenih sadržaja.

Stručnjak je dužan ispraviti pogreške koje se uočene u roku od 12 mjeseci od objave članka.

Rok za otklanjanje uočenih pogrešaka je 15 dana od prijave.

# **6. Naknada i rok isporuke**

Stručnjaku za izvršeno djelo pripada naknada koja se utvrđuje prije potpisivanja autorskog ugovora.

Naknada se isplaćuje jednokratno, po isporuci cjelokupnog ugovorenog sadržaja (pri čemu se pod pojmom cjelokupni sadržaj smatra napisan i odobren članak od strane naručitelja) i pozitivne ocjene recenzenta. Odobrenje CARNET-a, kroz primopredajni zapisnik, služi kao osnova za isplatu financijske naknade za rad stručnjaka/inje. Dinamiku isporuke sadržaja utvrđuju stručnjak i odgovorna osoba koju imenuje naručitelj, ugovorom.

Sadržaji koje će stručnjaci izraditi moraju biti izrađeni i predani najkasnije do završetka kalendarske 2025. godine, a svi detalji u vezi s rokovima i načinom isporuke definirat će se pojedinačnim autorskim ugovorom.

**6.1. Visina naknade**

Visina naknade za izradu sadržaja definira se prema vrsti i opsegu pojedinog zadatka, u skladu s predviđenim minimalnim i maksimalnim obimom teksta. Naknada predstavlja fiksni iznos po gotovom i urednički prihvaćenom sadržaju, pri čemu se zbog transparentnosti i jednostavnosti obračuna određuju jasni gornji i donji pragovi količine riječi te pripadajuće cijene.

Iznosi naknada navedeni u ovom poglavlju izraženi su u neto iznosu.

**Autorski članak**

Za sadržaj u formi autorskog članka (raspisanog u poglavlju 2.2. Formati sadržaja), pri čemu količina teksta iznosi između 900 i 1800 riječi (3 do 6 kartica teksta), ugovara se naknada od 300 EUR po isporučenom i prihvaćenom intervjuu.

**Intervju**  
Za sadržaj u formi intervjua (raspisanog u poglavlju 2.2. Formati sadržaja), pri čemu količina teksta iznosi između 900 i 1800 riječi (3 do 6 kartica teksta), ugovara se naknada od 250 EUR po isporučenom i prihvaćenom intervjuu.

**Recenzija digitalnog alata**  
Za sadržaj u formi recenzije digitalnog alata (raspisanog u poglavlju 2.2. Formati sadržaja), pri čemu količina teksta iznosi između 600 i 1200 riječi (2 do 4 kartica teksta), ugovara se naknada od 250 EUR po isporučenom i prihvaćenom intervjuu.

**Članak IT tematike**

Za sadržaj u formi članka IT tematike, pri čemu količina teksta iznosi između 900 i 1800 riječi (3 do 6 kartica teksta), ugovara se naknada od 250 EUR po isporučenom i prihvaćenom intervjuu.

# **7. Kriteriji odabira stručnjaka/inje**

Stručnjak se odabire prema utvrđenim kriterijima te se boduje prema unaprijed određenim bodovima.

Jedna osoba ne može obavljati više od jedne funkcije stručnjaka.

## **7.1. Minimalni uvjeti**

Stručnjak koji se prijavljuje mora ispunjavati sljedeće minimalne uvjete koje dokazuje preslikom diplome ili preslikom nostrificiranog dokumenta u slučaju inozemnih obrazovnih kvalifikacija i potvrdom poslodavca ili elektroničkim zapisom o radnom stažu za Stručnjaka 4. Autor članaka IT tematike.

1. **Stručnjak 1. Autor**

Kandidat/kinja mora ispunjavati sljedeći **minimalni uvjet:** završen preddiplomski studij, preddiplomski sveučilišni ili stručni studij

1. **Stručnjak 2. Autor**

Kandidat/kinja mora ispunjavati sljedeći **minimalni uvjet:** završen diplomski studij (magistar, diplomski sveučilišni ili stručni diplomski studij).

1. **Stručnjak 3. Autor**

Kandidat/kinja mora ispunjavati sljedeći **minimalni uvjet:** završen doktorski studij.

1. **Stručnjak 4. Autor članaka IT tematike**

Kandidat/kinja mora ispunjavati sljedeće **minimalni uvjet:** najmanje 2 godine radnog iskustva u IT području, u privatnom i/ili javnom sektoru (dokazivo potvrdom poslodavca ili elektroničkim zapisom o radnom stažu).

1. **Stručnjak 5. Recenzent digitalnih alata**

Kandidat/kinja mora ispunjavati sljedeće **minimalni uvjet:** završen diplomski studij (magistar, diplomski sveučilišni ili stručni diplomski studij).

## **7.2. Bodovanje - specifično iskustvo**

Specifično iskustvo stručnjaka dokazuje se dostavom sljedećih informacija u predlošku životopisa (dostupan za preuzimanje kao Prilog 1.): naslov objavljenog stručnog i/ili popularno-znanstvenog autorskog članka, recenzije i/ili IT teksta, godina, mjesto objave, URL/DOI/ISBN/ISSN i kod tiskanih izdanja preslika stranice na kojoj je vidljivo autorstvo.

U nastavku je prikazan sustav bodovanja specifičnog iskustva kandidata prema broju objavljenih stručnih i popularno-znanstvenih članaka, koji se uzimaju kao ključni indikator stručnosti i relevantnosti za pojedinu kategoriju stručnjaka. Kriterij za bodovanje odnosi se na količinu objavljenih članaka u kojima je kandidat bio autor ili koautor.

|  |  |  |  |
| --- | --- | --- | --- |
| **Stručnjak 1. Autor** | | | |
| Kriterij | Raspon broja objavljenih članaka | Bodovi | Ukupno |
| Broj objavljenih stručnih i popularno-znanstvenih članaka | 1 članak | 1 | do 3 boda |
| 2 članka | 2 |
| 3 ili više članaka | 3 |
| **Stručnjak 2. Autor** | | | |
| Kriterij | Raspon broja objavljenih članaka | Bodovi | Ukupno |
| Broj objavljenih stručnih i popularno-znanstvenih članaka | 1 članak | 1 | do 3 boda |
| 2 članka | 2 |
| 3 ili više članaka | 3 |
| **Stručnjak 3. Autor** | | | |
| Kriterij | Raspon broja objavljenih članaka | Bodovi | Ukupno |
| Broj objavljenih stručnih i popularno-znanstvenih članaka | 1 članak | 1 | do 3 boda |
| 2 članka | 2 |
| 3 ili više članaka | 3 |
| **Stručnjak 4. Autor članaka IT tematike** | | | |
| Kriterij | Raspon broja objavljenih članaka | Bodovi | Ukupno |
| Broj objavljenih stručnih i popularno-znanstvenih članaka | 1 članak | 1 | do 3 boda |
| 2 članka | 2 |
| 3 ili više članaka | 3 |
| **Stručnjak 5. Recenzent digitalnih alata** | | | |
| Kriterij | Raspon broja objavljenih članaka | Bodovi | Ukupno |
| Broj objavljenih stručnih i popularno-znanstvenih članaka | 1 članak | 1 | do 3 boda |
| 2 do 4 članka | 2 |
| 5 ili više članaka | 3 |

**Kako bi ostvarili bodove, članci stručnjaka** moraju ispunjavaju sljedeće kriterije:

* Člankom se smatra tekst u znanstvenom, stručnom ili popularno-znanstvenom časopisu, zborniku ili web portalu registriranom u Upisniku pružatelja elektroničkih publikacija kojeg vodi Vijeće za elektroničke medije (VEM), ili poglavlje u knjizi. Blogovi, osobne web-stranice i društvene mreže nisu uključene.
* Članci moraju biti javno dostupni, s navedenim autorom, datumom objave, te referencom na publikaciju (URL, ISSN, ISBN, DOI i sl.).
* Prihvaćaju se članci objavljeni na hrvatskom ili engleskom jeziku, u razdoblju od 1. 1. 2019. do dana objave ovog poziva.

**Stručni članak**: Rad objavljen u stručnom časopisu, zborniku, web portalu ili poglavlje u knjizi koji obrađuje stručnu problematiku. Blogovi, osobne web-stranice i društvene mreže su isključeni.

**Popularno-znanstveni članak:** Tekst objavljen u javno dostupnom časopisu, zborniku radova, novinama ili web portalu, koji na popularan ili pristupačan način obrađuje teme iz područja digitalne tehnologije, obrazovanja, IT-a, umjetne inteligencije, a osobito teme navedene u poglavlju 2. ovog Javnog poziva.

**Objavljen članak**: Smatra se člankom koji je javno dostupan s jasno naznačenim autorom, datumom objave i referencom na publikaciju (URL, ISSN, ISBN, DOI i sl.), objavljen na hrvatskom ili engleskom jeziku.

**Članak IT tematike:** Članak koji se bavi informacijskim tehnologijama, s posebnim naglaskom na sistemske teme, važne za članove IT zajednice (posebice u ustanovama visokog obrazovanja).

## **7.3. Dokumentacija koju je potrebno dostaviti**

Kandidati/kinje koji/e podnose prijavu na ovaj Poziv dužni su dostaviti dokumentaciju kojom dokazuju ispunjavanjem kriterija za odabir stručnjaka.

U svrhu dokazivanja minimalnih uvjeta iz ovog Poziva kandidati/kinje moraju dostaviti presliku diplome i potvrdu poslodavca ili elektronički zapis o radnom stažu za Stručnjaka 4. Autor članaka IT tematike radi utvrđivanja zadovoljavanja minimalnih uvjeta.

Specifično iskustvo dokazuje se dostavom podataka potrebnih za primjenu kriterija bodovanja prikazanih u tablici pod točkom 7.2. ovog Javnog poziva (popis objavljenih članaka s URL adresama, DOI oznakama ili kod tiskanih izdanja preslikom stranice na kojoj je vidljivo autorstvo).

Reference koje se neće moći nedvojbeno potvrditi neće se uzimati u obzir prilikom postupka odabira kandidata/kinje.

U slučaju promjena prezimena, potrebno je dostaviti dokument kojim se potvrđuje promjena prezimena (primjerice, vjenčani list).

Prijavitelji koji ne zadovolje minimalne uvjete i ne dostave dokumentaciju kojom to dokazuju, bit će automatski isključeni iz postupka odabira.

Odluka o odabiru bit će objavljena na mrežnim stranicama CARNET-a.

Odabranim kandidatima/kinjama će u sklopu odluke o odabiru biti dostavljena i informacija o potpisu ugovora i detaljima vezanim uz početak angažmana.

# **8. Način podnošenja prijave**

Zainteresirani pojedinci prijave dostavljaju isključivo u elektronskom obliku - životopis i presliku diplome ili preslika nostrificiranog dokumenta u slučaju inozemnih obrazovnih kvalifikacija.

Razmatrat će se prijave koje su dostavljene pravodobno, do 21.9.2025. 23:59:59 sati, i samo one prijave koje imaju pripadajuću dokumentaciju.

Prijave se dostavljaju na mail adresu sluzba-doss@carnet.hr pod oznakom/naslovom **„Prijava stručnjaka za izradu sadržaja za Portal za digitalno obrazovanje i tehnologije u nastajanju**“.

Kandidati/kinje mogu postavljati pitanja vezano uz tekst Poziva. Pitanja se podnose putem elektroničke pošte na adresu [sluzba-doss@carnet.hr](mailto:sluzba-doss@carnet.hr) do 18.9.2025. godine do 23:59:59 sati.

Nepotpune i zakašnjele prijave neće se uzeti u obzir.

# **9. Postupak odabira stručnjaka**

Provjeru kriterija provodi Stručno povjerenstvo sastavljeno od predstavnika CARNET-a koje imenuje ravnatelj CARNET-a. Povjerenstvo razmatra svaku prijavu i ravnatelju podnosi zajednički izvještaj o ispunjavanju kriterija i evaluaciji pristiglih prijava.

Prijave kandidata koji ne zadovoljavaju minimalne uvjete neće se razmatrati.

U slučaju prijave više kandidata unutar definiranog profila traženog stručnjaka koji zadovoljavaju kriterije i ostvaraju jednak broj bodova, prednost ima kandidat koji se ranije prijavio.

Odluku o odabiru stručnjaka/inje donosi ravnatelj CARNET-a na prijedlog Stručnog povjerenstva. Odabrani stručnjaci pristaju na sve uvjete javnog poziva i odluke Stručnog povjerenstva.